**Jegyzőkönyv**

**Készült a Kanizsa Kul-Túra Egyesület közgyűlésén**

**2017. január 21-én,**

**Nagykanizsán a Halis István Városi Könyvtárban**

Strausz Ferenc elnök megállapítja, hogy a 13 óra 15 perces kezdésre a tagok 50%-a nem jelent meg így a közgyűlés határozatképtelen.

Kéri a megjelent tagokat, hogy a meghívóban 13 óra 30 percre meghirdetett megismételt közgyűlésig legyenek türelemmel.

Kiss Veronika szavalatával kezdődik a közgyűlés, mellyel egyben emléket is állított az egyesület a kultúra napjának.

13.30 perckor Strausz Ferenc elnök megállapítja, hogy az alapszabály szerint a közgyűlés határozatképes a 121 fő nyilvántartott tagból 37 fő jelen van.

A jegyzőkönyv elkészítését az elnök vállalja.

**Jegyzőkönyv vezetőnek Strausz Ferencet a közgyűlés egyhangúan elfogadta.**

A jegyzőkönyv hitelesítésére felkéri Szilágyiné Bodó Mártát és Gálos Antalt, melyet ők elfogadnak.

**A jegyzőkönyv hitelesítőket a közgyűlés egyhangúan elfogadta.**

Az elnök megkérdezi a tagságot, hogy az írásban kiküldött napirendekhez van e valakinek kiegészítése.

Mivel javaslat nem érkezett, az elnök kéri a tagságot a napirendi pontok elfogadására.

**A napirendi pontokat a közgyűlés egyhangúan elfogadta.**

**1. Napirendi pont 2016. évi beszámoló.**

Az elnök elmondja, hogy a beszámoló szöveges és pénzügyi részét is írásban kiküldte ezért azt nem kívánja felolvasni.

Feltételezve, hogy mindenki nem olvasta végig a beszámolókat az elnök néhány fontosabb adatot ismertet, valamint kiegészíti az írásos anyagot.

A 2016. évi közgyűlés döntésének megfelelően bejegyeztettük a kanizsatura.hu domain nevet, és tárhelyet is bérlünk melyen honlapunkat üzemeltetjük.

2016. február 24-én egy helyi vállalkozó kezdeményezésére pályázatot írtunk ki, Nagykanizsán megvalósítandó új köztéri alkotás tervezésére és elkészítésére. Sajnos a pályázat eredménytelen volt, nem érkezett olyan alkotás, melyet a vállalkozó elfogadott volna. Az egyeztetések tovább folynak, remélhetőleg 2017-ben szobor is lesz belőle.

A rendezvényekből a Thury túra veszteséges lett azért, mert 55.880 Ft értékben pótolni kellett a kitűzőket. Remélhetőleg pár évig nem kell után gyártani, így ismét fedezik a bevételek a kiadásokat.

A Rockenbauer túrák is némi veszteséget okoztak.

A pénzügyi beszámolóból kiemelve néhány adat: a záró pénzkészlet közel 3,5 millió Ft a mi az előző évhez képest csökkent, mivel a homokkomáromi ingatlanra állagmegóvására költöttünk.

A múlt esztendőben a kiadási oldal közel 2 millió Ft.

Elnök közli, hogy a múlt esztendő összes számlája a tagok rendelkezésére áll, ha valaki betekintést szeretne, úgy a napirendek tárgyalása után ezt megteheti.

Elnök kérdésére, hogy a napirendhez kíván-e valaki kiegészítést tenni, vagy kérdezni, nem érkezett sem kérdés sem kiegészítés.

Mivel javaslat nem érkezett, az elnök kéri a tagságot a napirendi pontok elfogadására.

**A napirendi pontot a 2016. évi beszámolót a kiegészítésekkel a közgyűlés egyhangúan elfogadta.**

**2. Napirendi pont 2017. év tervei, költségvetés tervezete.**

Elnök elmondja, hogy tanulva az elmúlt évekből, az idén éves tervet előre nem készített az elnökség. Néhány biztosan megrendezésre kerülő eseményt kiemel, így a Thury, a Szent Orbán, a Rockenbauer és a Kanizsa túrákat és azok lejárásait.

Ismét autóbuszt szervezünk a Zalai Természetjárók Emléknapjára Keszthelyi hegységbe április 30-ára vasárnapra, hogy bekapcsolódhassunk a Gyenesdiási Rügyfakadás ünnepségbe.

A költségvetés tervezetet, amint írásban megkaptak a tagok, erősen tervként kell kezelni, hisz a betervezett működési pályázaton kis esélyünk van támogatásra. Az elmúlt 5 évben csak a tartalék listára kerülhettünk fel. Viszont a turistaút festő pályázaton a múlt esztendő tapasztalata alapján van esélyünk arra, hogy támogatáshoz jussunk, hisz szövetségünk vezetése azt ígérte, hogy 2016-ban is lesz keret a turistautak jelzéseinek megújítására, illetve újak létesítésére.

Elnök a tájékoztató után megkérdezi, van e kiegészítés, kérdés a napirendi ponthoz.

Gerencsér Tibor tájékoztatásul közli, hogy Nagykanizsa Város Napja az idén április utolsó hétvégéjén lesz, ami egybeesik a Keszthelyi hegségbe tervezett programunkkal.

Strausz Ferenc elmondja, hogy a két rendezvény nem üti egymást, mivel a város napja fő programjai pénteken és szombaton vannak, míg a túra vasárnap lesz.

Több hozzászólás nem, érkezett, ezért Strausz Ferenc elnök kérte a közgyűlést fogadja el a költségvetés tervezetet.

**A költségvetés tervezetét a közgyűlés egyhangúan elfogadta.**

**3. Napirendi pont 2018. évi tagdíj megállapítása.**

Strausz Ferenc tájékoztatja a tagságot, hogy a múlt évben két évre állapította meg a közgyűlés a tagdíjat, így a 2017-es évre már elfogadott tagdíjunk van. Most a 2018. évi tagdíjat kell elfogadni. Ez teszi lehetővé, hogy már az év első napjaitól lehessen fizetni. Már volt is tag, aki rendezte ez évi tagdíját.

Javasolja továbbá, hogy ne változtassanak az összegén, tehát maradjon a 18 év alatt 500 Ft 18 év felett 1.000 Ft.

A tagság részéről más javaslat nem érkezik. Elnök szavazásra teszi fel a kérdést.

**A 2018. évi tagdíjat, 18 év alatt 500 Ft 18 év felett 1.000 Ft, a közgyűlés egyhangúan elfogadta.**

**4. Napirendi pont Alapszabály módosítás.**

Elnök elmondja, hogy az alapszabályt a múlt évben megpróbáltuk az új Ptk.-hoz igazítani. Mint az a bírósági leveléből kiderül nem sikerült. A bíróság hiánypótlásra szólította fel egyesületünket.

A bíróság javaslata, hogy honlapjukról az okiratsablonok közül válasszunk ki egy sima egyesületre vonatkozó alapszabálymintát és ebből ne töröljünk semmilyen rendelkezést, mert ezekben a kötelezően beírandó dolgok benne vannak. Ezt csak egészítsük ki az egyesület egyéni adataival.

Strausz Ferenc elmondja, hogy ilyen módon készült a módosult alapszabály, kéri a közgyűlést fogadja el.

**A módosított alapszabályt a közgyűlés egyhangúan elfogadta.**

**5. Napirendi pont minősítések átadása.**

Strausz Ferenc elmondja nagy öröm, hogy hosszú évek után ismét több tagunk is elkezdte a pontgyűjtést, hogy a Magyar Természetjáró Szövetség minősítési szabályzatában leírt minősítési fokozatoknak megfeleljen.

Felkéri Kiss László túra szakosztály vezetőt, hogy a szövetségtől kapott jelvényeket adja át.

Bronz minősítést Balla Lászlóné, Döbörhegyi Ilona, Gerencsér Tibor, Gerencsérné Hajdú Magdolna, Iványi Lászlóné, Püspöki András, Silló Elemérné, Szilágyiné Bodó Márta, Tóth Gizella ért el.

Öröm továbbá az is, hogy a pontgyűjtők nem állnak meg az alapfoknál, folytatják tovább a minősítést. Ferecskó Kálmánné, Lőrincz Sándor és Magyar Angéla az ezüst minősítéssel járó jelvényt vehette át.

Lőrincz Sándor elmondja, hogy eddig számítógépen ő vezette mindenkinek az egyéni túranaplóját. Kéri a minősíteni szándékozókat, hogy a továbbiakban próbálják meg a sajátjukat vezetni, mert már annyian vannak, hogy ez nagy munka egy főnek.

Strausz Ferenc közli a tagsággal, hogy ilyen füzet nyomtatott formában van az egyesületnek, így aki nem tudja ezt számítógépen vezetni, az nála kaphat egyéni túranapló füzetet.

Kiss László elmondja, hogy nem csak a Sándor túrái számítanak bele minősítésbe, hanem minden olyan túra, amely megfelel a szabályzatban leírtaknak, például ilyenek a teljesítménytúrák is. Kell vinni túrajelentést, melyen igazoltatni kell a részvételt.

Mivel a napirendhez további hozzászólás nem érkezett a napirendet elnök lezárta.

**6. Napirendi pont egyebek.**

Kiss László túra szakosztály vezető tájékoztatja a tagságot, hogy elkészült a Rockenbauer Pál Dél-dunántúli kéktúra atlasza, melynek színvonalas megjelenéséhez rajta kívül Gerencsér Tibor tagunk is hozzájárult megjelent. A segítségért a kiadványból Tibornak egy tiszteletpéldányt adott át.

Kéri továbbá a túravezetőket, hogy mások is legyenek kicsit aktívabbak, és mint az korábban is volt szervezzenek és vezessenek túrákat.

Javasolja a közgyűlésnek, hogy Strausz Ferenc elnököt terjesszék fel a szövetség felé kitüntetésre. Kéri a közgyűléstgyűlést, hogy az előterjesztésről szavazzon.

**A közgyűlés 1 ellenszavazattal Strausz Ferenc kitüntetési javaslatát elfogadta.**

Strausz Ferenc tájékoztatja a tagokat, hogy egy térképeket kiadó és forgalmazó cégtől már ajánlatot is kaptunk a Dél-dunántúli kéktúra atlasza vásárlásra:

az útikönyv ára 4.000 forint + 1460 forintposta- és kezelési költség= összesen 5460 Ft.

Strausz Ferenc elmondja, hogy már évekkel ezelőtt szóba került az egyesületi igazolvány készítése, és azóta minden évben foglalkoztunk a témával, de érdemben nem történt semmi. Most elkészített egy mintát, melyet bemutatott. Továbbá jelezi, hogy sikerült az egyesület színes nyomtatójába is olcsón feltölteni a festékkazettákat, így saját nyomtatásban idén elkészülhetnek a tagigazolványok. Felhívja a tagok figyelmét, ha valakinek van ötlete az igazolványok formájára, tartalmára, akkor jelezze, és az elnökség dönt a végleges formáról.

Dávidovics Mária kultúra szakosztály vezető elmondja, hogy elkészíttet egy pólót mintának, mely későbbiekben lehet az egyesület egyen pólója. Ha kész lesz, lehet belőle rendelni, méret szerint.

Beszámol még a pünkösdre tervezett lengyelországi kirándulásról. Elmondja, hogy egyeztetés alatt van még néhány gyalogtúra, ha megkapja a végleges ajánlatot, akkor már egy az előzőeknél részletesebb, pontosabb programot fog küldeni.

Strausz Attila vállalja, hogy őszre Zalaszentgrót térségére szervez egy hasonló túrát, mint amit korábban a szentgróti túratársak szerveztek „Barangolás pincétől pincéig” néven.

Horváth Erika javasolja, hogy járjunk a lekötött betét helyett, nyissunk lakástakarék számlát.

Strausz Ferenc elmondja, hogy szerinte azt csak magán személyek nyithatnak, de kér ajánlatot, és ha lehetséges, ilyen számlát nyitni, akkor megvizsgálja az elnökség és dönt a számlanyitásról.

püspöki András jelzi, hogy a lakcíme el lett írva, kéri, hogy javítsuk ki a házszámot 26-osra.

Magyar Angéla jelzi, hogy nem kapja meg az egyesületi leveleket. Az egyeztetés után kiderül, hogy megváltozott az e-levél címe, ami javításra került.

Strausz Ferenc tájékoztatja a jelenlévőket, hogy elkészült a tagnyilvántartó lap, melynek kitöltésével lehet az új tagoknak jelentkezni a következőkben.

Jelzi, hogy a tagdíjat továbbra is jobban szeretné, ha utalással fizetné a tagság, de a kézpénzes fizetésre is van lehetőség, akár most is.

Mivel további kérdés, hozzászólás nem érkezett, Strausz Ferenc elnök a közgyűlés hivatalos részét bezárja és további kötetlen beszélgetésre invitálja a jelenlévőket egy kis pogácsa és üdítő mellett

Nagykanizsa, 2017. január 21.

 Strausz Ferenc

 elnök

Hitelesítő: Szilágyiné Bodó Márta

Lakcíme: 8800 Nagykanizsa, Platán sor 4. XI. 81.

Személyi igazolvány száma:

 aláírás

Hitelesítő: Gálos Antal

Lakcíme: 8800 Nagykanizsa, Ifjúság

Személyi igazolvány száma:

 aláírás